**Általános indoklás a 10/2020.(VII. 10.) önkormányzati rendelethez**

Az államháztartásról szóló 2011. évi CXCV. törvény 87., és 91. §, valamint a 4/2013.(I.11.) Kormányrendelet 7. §-a értelmében az önkormányzatoknak a költségvetés végrehajtásáról szóló - a költségvetési előterjesztéshez igazodó - zárszámadást kell készíteni, melynek során az éves bevételekről és kiadásokról el kell számolni.

A zárszámadásról készült rendelet tervezetet a polgármester terjeszti a Képviselő-testület elé, úgy hogy az legkésőbb a költségvetési évet követő 5. hónap utolsó napjáig hatályba lépjen. Ebben az évben ez a határidő a járványügyi helyzet miatt elhalasztódott.

Az önkormányzat és az intézmények költségvetési beszámolóit szabályszerűen elkészítettük és benyújtottuk a Magyar Államkincstár részére.

E beszámolók alapján, beszámolási kötelezettségünknek eleget téve készítettük el az intézmények adatszolgáltatásaira is alapozva a város 2019. évi költségvetési beszámolóját.

Pásztó Városi Önkormányzat 2019. évi költségvetését a Képviselő-testület az 2/2019.(II.1.) számú önkormányzati rendeletével alkotta meg.

Már a költségvetés készítésekor is nyilvánvaló volt, hogy a 2019 nem lesz könnyű év, hiszen a központi támogatások évek óta csökkenő tendenciát mutatnak. Ugyanakkor az is látható volt, hogy ez egy kivételes év lesz a sok pályázat miatt. Az előző évi zárszámadás készítésekor úgy fogalmaztunk, hogy soha még ilyen mértékű pályázati forrás nem állt a város rendelkezésére, mint 2018-ban. Ezt a 2019. évben sikerült jelentősen felülmúlnunk!

Az önkormányzat 2019 évi gazdálkodásában nagyon jelentős hányadot képviseltek a megnyert projektek. Ez hatalmas lehetőség a város életében, a város fejlődésében! Ugyanakkor az Önkormányzatnak nagyon sok kötelezettséget is jelent. Egyrészt a több éve benyújtott pályázatok megítélt támogatási összegei a jelenlegi anyagárak, munkabérek változása miatt nem fedezik az adott munkálatokat. Több pályázatnál előfordul ez, és jelentős önkormányzati saját forrást is mellé kell tennünk. Másrészt a nagyszámú pályázatok miatt biztosítani kell a megfelelő szakmai háttért is, amely szintén az Önkormányzatot terheli. Reméljük sikerül megoldást találni ezekre a problémákra, mert ezek a megnyert pályázatok óriási –vissza nem térő- lehetőséget jelentenek a város életében.

Az év folyamán zavartalanul elláttuk a kötelező feladatokat és zökkenőmentesen működtettük intézményeinket is.

Az év során a központi és a helyi kezdeményezésű előirányzat módosítások 5 alkalommal tették indokolttá a költségvetési rendelet módosítását.

(Az 5. módosítás a Zárszámadási rendelet előterjesztésével egyidejűleg kerül a Képviselő-testület elé, amit a jogszabály lehetővé tesz.)

A módosítások egy része központi pótelőirányzatok miatt történt, ez esetekben állami támogatást kaptunk konkrét felhasználási célra. Ilyenek pl. a bérkompenzáció, a szociális ágazatban dolgozók pótlékai, lakossági víz és csatornadíj támogatása, a nyertes pályázatok stb. Az előirányzat módosítások másik része saját hatáskörben történt, főleg bevételi többlet, vagy a feladatok átcsoportosítása miatt.

Összességében a következő bevételi és kiadási tervszámokról döntött ez évben a Képviselő testület:

( E Ft)

|  |  |  |  |  |  |  |
| --- | --- | --- | --- | --- | --- | --- |
|  | Eredeti ei | 1. mód. ei | 2. mód. ei | 3. mód. ei | 4. mód. ei | 5.mód. ei |
| **Bevételek összesen** | **3.515.123** | **3.882.816** | **3.962.133** | **4.639.148** | **4.778.022** | **4.807.132** |
| Költségvetési bevételek | 1.492.190 | 1.709.883 | 1.766.185 | 2.443.200 | 2.578.340 | 2.590.109 |
| Finanszírozási bevételek | 2.022.933 | 2.172.933 | 2.195.948 | 2.195.948 | 2.199.682 | 2.217.023 |
|  |  |  |  |  |  |  |
| **Kiadások összesen** | **3.515.123** | **3.882.816** | **3.962.133** | **4.639.148** | **4.778.022** | **4.807.132** |
| Költségvetési kiadások | 3.362.470 | 3.722.663 | 3.806.900 | 4.483.915 | 4.619.055 | 4.646.665 |
| Finanszírozási kiadások | 152.653 | 160.153 | 155.233 | 155.233 | 158.967 | 160.467 |

A számadatokból látható, hogy a költségvetés készítéséhez képest az utolsó módosítás 36,7 %-kal meghaladja az eredeti előirányzatot: ez 1.292.009 E Ft emelkedést takar. Ez döntő részben a források bővülésének az eredménye.

A 2019. évi gazdálkodás során megvalósultak a költségvetés fő célkitűzései, az intézmények működőképessége teljes mértékben biztosított volt, az önkormányzat fizetőképességét folyamatosan biztosítani tudtuk. A projektek megvalósítási folyamata elkezdődött, néhány a befejezéshez közel tart.

Az Önkormányzat költségvetési gazdálkodása összességében stabil és eredményes volt.

Pásztó, 2020. június 15.

Farkas Attila

polgármester

**Részletes indoklás a 10/2020.(VII. 10.) önkormányzati rendelethez**

**2.§ (1) 1. melléklet**

Pásztó Városi Önkormányzat (város összesen) 2019. évi bevételeinek és kiadásainak összevont mérlegét tartalmazza, előirányzat-csoportok, kiemelt előirányzatok szerinti bontásban.

A város 2019. évi költségvetésének, és zárszámadásának fő számadatai az alábbiak szerint alakultak.

Ezer Ft-ban

|  |  |  |  |  |
| --- | --- | --- | --- | --- |
| **Megnevezés** | **Eredeti ei.** | **Módosított ei.** | **Teljesítés** | **Teljesítés %-a** |
| Bevételek | 3.515.123 | 4.807.132 | 4.655.102 | 96,8 |
| Kiadások | 3.515.123 | 4.807.132 | 2.422.649 | 50,4 |

Ezek a számadatok azt mutatják, hogy a bevételek 96,8 %-os teljesülése mellett a kiadások csak 50,4 %-ban lettek felhasználva. Ebben döntő szerepe van a pályázatoknak. A támogatások megérkeztek, de felhasználásuk, a projektek megvalósulása a következő évben, években fog megtörténni.

A kiadások és bevételek alakulásának részletezése az önkormányzat és az intézmények mellékleteiben találhatóak.

**2. § (2) 2.1. melléklet**

Az Önkormányzat működési célú bevételeit és kiadásait mutatja mérlegszerűen. 2019-ben 1.849.323 E Ft összegű működési kiadást finanszíroztunk a működési bevételekből, amelynek összege 2.246.427 E Ft.

**2.§ (2) 2.2. melléklet**

A felhalmozási célú bevételek és kiadások mérlegét szemlélteti. A teljesült felhalmozási bevételek nagymértékben meghaladják a felhalmozási kiadásokat. A felhalmozási célú kiadások lényegesen elmaradnak a módosított előirányzat tervszámától (23,5 %). Ennek elsősorban a pályázatok az okai, hiszen jelentős részük ez évben illetve a következő évben fog megvalósulni.

**2. § (3) 3. melléklet**

Ez a melléklet az önkormányzat vagyonkataszteri kimutatásának összesítőjéről készült.

**2. § (4) 4. melléklet**

A melléklet intézményenként, számlánként tartalmazza a 2019. december 31.-i záró pénzeszköz állományokat. Összességében 2019. december 31.-én az Önkormányzat és intézményei 2.263.795 E Ft pénzeszközzel zárták az évet.

**2.§ (5) 5. melléklet**

Az önkormányzat, valamint az intézmények előző évi pénzmaradványa mindig a költségvetési beszámoló elkészültével válik véglegessé. Erről ad számot ez a melléklet.

**2.§ (6) 6. melléklet**

Az Önkormányzat 2019. évi beruházási kiadásait részletezi a melléklet. A tervezett beruházási kiadások nem valósultak meg maradéktalanul. Egyrészt a pályázatokban szereplő, tervezett beruházási kiadások nem is voltak aktuálisak 2019. évben, mert a projektek átfutási ideje általában több év. Másrészt az önkormányzati tervezett beruházási kiadások közül több előirányzatot átcsoportosítottunk más területekre.

A pályázati kiadások nélkül az Önkormányzat 2019. évben 74.050 E Ft összegű beruházást végzett.

**2.§ (7) 7. melléklet**

A melléklet az önkormányzat 2019. évben megvalósított felújítási feladatait mutatja be. A vizsgált időszakban 244.188 E Ft értékben történtek felújítások. A pályázatokból összesen 103.240 E Ft összegben. A felújítások döntő hányadát az útfelújítások jelentik. Sok éve nem történt ilyen nagyságrendben és mennyiségben útfelújítás. Ezt részben fejlesztési hitelből, részben állami támogatásból finanszíroztuk. Sok éves lemaradást sikerült ezzel behoznunk!

**2. § (8) 8. melléklet**

A 2019. év végi befejezetlen beruházások állományát részletezi. Itt szerepelnek azok a kifizetett felújítási, beruházási tételek, amelyek még nem készültek el teljesen, nem lettek használatba véve, aktiválva, ez a későbbiekben fog megtörténni.

**2.§ (9) 9.1. melléklet**

Az Önkormányzat éves kiadásait, bevételeit tartalmazza a melléklet, előirányzat csoportok, kiemelt előirányzatok és azon belül kötelező feladatok, önként vállalt feladatok bontásban.

**Bevételek alakulása**

Az állami támogatások előirányzata a költségvetés készítése óta 119.056 E Ft-tal emelkedett. Az év közben kapott pótelőirányzatokkal a költségvetési rendeletünk mindig aktualizálva lett. Ezeket a pótelőirányzatokat mindig konkrét céllal kapja az önkormányzat, felhasználási kötöttséggel.

2019. évben a következő pótelőirányzatok növelték az állami támogatás összegét:

- Kiegyenlítő bérrendezési alapból támogatás (köztisztviselők béremelése) 12.821 E Ft

- Szociális ágazati pótlék biztosítása (Gondozási Központ) 23.747 E Ft

- Kulturális illetménypótlék (művelődési intézmények) 2.859 E Ft

- Bérkompenzáció (Óvoda, Gondozási Központ) 1.493 E Ft

- Minimálbér, garantált bérminimum emelésének támogatása 28.952 E Ft

- Könyvtári érdekeltségnövelő támogatás 633 E Ft

- Rendkívüli önkormányzati támogatás 16.500 E Ft

- Rendkívüli önk. támogatás szociális feladatokra 13.064 E Ft

- Lakossági víz és csatornadíj támogatás 18.987 E Ft

A működési célú támogatások ÁH-n belülről jogcímen Önkormányzatunk 183.248 E Ft bevételt realizált. Ebből az év folyamán megnyert EU-s projektekhez kapcsolódó pályázati bevétel 33.167 E Ft.

Közfoglalkoztatásra kaptunk 137.173 E Ft-ot. Az illegális hulladéklerakók felszámolására 2.406 E Ft, az Autómentes nap c. rendezvényre pedig 581 E Ft összegű támogatásban részesültünk.

A háziorvosi ügyeletre a társuláshoz tartozó önkormányzatok hiánytalanul megfizették a 2019. évi hozzájárulást: 9.597 E Ft érkezett ezen a jogcímen. Egy önkormányzat esetében csak több felszólítás után értük el ezt, és év végén fizette meg az egész évi hozzájárulást.

Felhalmozási célú önkormányzati támogatásban is részesült önkormányzatunk: e célra 2019. évben 434.143 E Ft összegű bevételt realizáltunk, a következők szerint.

- Rehabilitációs és szabadidőközpont kialakítása (strand) 200.000 E Ft

- Városi piac és belterületi utak felújítása 169.143 E Ft

- Térfigyelő kamerarendszer kiépítése 50.000 E Ft

- Szondy Gy. út felújítása 15.000 E Ft

Egyéb felhalmozási célú pályázataink is voltak: 3.003 E Ft-ot a Víziközmű energetikai hatékonyságának fejlesztésére nyertünk el. A 2019-ben megnyert EU-s pályázatok felhalmozási célú része pedig 425.242 E Ft volt. (a projektekről külön mellékletek készültek)

A közhatalmi bevételek az önkormányzat költségvetésében évről évre jelentősebb hányadot képviselnek. A beszámolási időszakban összességében 94 %-ban teljesültek a módosított előirányzathoz képest. Az egyes adónemek bevételei eltérően alakultak. Az eredeti költségvetéshez képest év közben megemeltük a módosított előirányzatot, az adóelőírásokat figyelembe véve, de ez teljes egészében nem teljesült. Összességében ez a teljesítés azért jó eredménynek tekinthető.

Ha a megelőző évhez hasonlítjuk, akkor is kedvező tendenciát tapasztalhatunk.

Adónemenként az alábbi táblázat szemlélteti az elért eredményeket.

|  |  |  |  |  |  |  |
| --- | --- | --- | --- | --- | --- | --- |
| **Megnevezés** | **2018.év** | | | **2019.év** | | |
| Eredeti előirányzat | Módosított előirányzat | Teljesítés | Eredeti előirányzat | Módosított előirányzat | Teljesítés |
| Építményadó | 46.000 | 46.000 | 39.392 | 50.000 | 50.000 | 40.089 |
| Iparűzési adó | 410.000 | 440.052 | 440.170 | 460.000 | 477.000 | 455.959 |
| Gépjárműadó | 27.000 | 27.000 | 26.849 | 28.000 | 32.042 | 28.848 |
| Idegenforgalmi adó | 1.600 | 1.600 | 851 | 2.000 | 2.000 | 892 |
| Talajterhelési díj | 2.000 | 2.000 | 1.462 | 2.000 | 2.000 | 1.242 |
| Pótlék, bírság, egyéb bevétel | 1.100 | 1.100 | 788 | 1.100 | 1.273 | 939 |
| **Közhatalmi bevételek összesen** | **487.700** | **517.752** | **509.512** | **543.100** | **564.315** | **527.969** |

Iparűzési adó

A beszámolási időszakban az összes adóalany száma 1161 volt.

Az önkormányzat adóerő képessége évről évre növekvő tendenciát mutat, ami egyúttal az állami támogatások összegének csökkenését is eredményezi.

(Tájékoztatásul: 2015-ben az egy lakosra jutó adóerőképesség 20.197 Ft volt; 2018-ban ez az érték 30.186 Ft; 2019. évben 30.983 Ft) Ezt a mutatót a Magyar Államkincstár a beérkezett adókönyvelések számaiból, a megelőző év adatai alapján teszi közzé.

Az iparűzési adóbevételünk évről évre növekvő tendenciát mutat.

Gépjárműadó

2019. évben 3.495 adóalany fizette meg a gépjárműadót. A törvényi szabályozás alapján a bevételt 60%-40% arányban kell megosztani a Magyar Állam és az önkormányzati költségvetés között.

Építményadó

2019. évben 1401 adóalany szerepel a nyilvántartásban.

Idegenforgalmi adó

2019. évben a bevallások szerint 18 szállásadónál töltöttek vendégéjszakát településünkön.

Talajterhelési díj

2019-ban 99 db talajterhelési díj bevallás érkezett önkormányzatunkhoz. A lakosság közcsatornára való rákötése folyamatosan történik.

Behajtási tevékenység

A hátralékok behajtásának legjobban működő formája az „OKO” elektronikus rendszer: az önkormányzati hátralékok a NAV felé továbbított adó visszatartási jogot érvényesítő rendszer. A hátralékos lista havonta, kéthavonta kerül átadásra a NAV-nak, és az adóalany ott keletkezett túlfizetéséből utalja át az önkormányzati hátralékra.

A hátralékok csökkennek, de még mindig jelentős összegben mutatkoznak.

2019. december 31.-én adónemenként a következő hátralékok szerepelnek.

- Iparűzési adó 32.777 E Ft

- Gépjárműadó 8.215 E Ft (ez az önkormányzatot megillető rész)

- Építményadó 7.040 E Ft

- Idegenforgalmi adó 37 E Ft

- Talajterhelési díj 3.129 E Ft

- Pótlék, bírság 6.454 E Ft

**MINDÖSSZESEN 57.652 E Ft**

Sajnos a behajtási tevékenység sok esetben akadályba ütközik. A hátralékok között a felszámolás alatt álló cégek tartozásai is szerepelnek. Ezekben az esetekben a felszámolás végeztével általában nem marad fedezet adótartozásra.

Azonnali beszedési megbízások benyújtásával csökkenthető lenne a hátralék, de sajnos a gyakorlat azt bizonyítja, ilyen adóalanyok számláján nincs pénz, illetve több számlával is rendelkeznek.

A működési bevételek tartalmazzák az önkormányzat működéséből származó bevételeit. Ezek a készletértékesítés (közfoglalkoztatás közbolt), szolgáltatások ellenértéke, bérleti díjak, térítési díjak, tulajdonosi bevételek, Áfa bevételek. Itt szerepel az ÉRV részére leszámlázott használati díj összege is. /Ez a szolgáltató féléves adatközlése alapján, a víz és csatornadíj realizált nettó árbevételének 10 %-a./ 2019-ben ez a bevétel elmarad a tervezettől, az ÉRV rendszertelen fizetése miatt. Összességében a működési bevételek 67,4 %-ban teljesültek.

A felhalmozási bevételek között földterületek, telkek értékesítése szerepel 7.063 E Ft összegben. Egy előző évről áthúzódó lakásértékesítés részlete 500 E Ft bevétellel jelentkezik.

Autóbusz értékesítéséből a résztulajdona arányában Önkormányzatunk 474 E Ft + Áfa bevételt realizált.

2019-ben a Dél-Nógrádi Vízmű Kft a 2/2019. számú határozatával a Kft tőkeleszállításáról döntött. A tulajdonos önkormányzatok tulajdonuk arányában részesültek a társaság tőkéjéből. 47.930 E Ft összeget kaptunk ezen a jogcímen. (Ezt követően Pásztó Városi Önkormányzat törzstőkéje is módosul: 5.260 E Ft-ról 1.315 E Ft-ra csökken.)

A működési célú átvett pénzeszköz jogcímen az MVH-tól megkapott területalapú támogatás összege: 873 E Ft szerepel.

A felhalmozási célú átvett pénzeszközök, kölcsönök visszatérülése a tervezetthez képest jelentős lemaradást mutatnak. Ezek között a régi állami kisház hitelek törlesztéséből, a munkáltatói hitelek törlesztéséből és a régi fiatal házasok hitelének megtérítéséből származó bevételek vannak. Elsősorban az utóbbinál mutatkozik a lemaradás. Ezek sokéves, behajthatatlan kölcsönök maradványai, amelyekből minimális törlesztés érkezik évente.

Itt volt tervezve a Városgazdálkodási Kft részére korábban nyújtott kölcsön visszafizetése 9.000 E Ft összegben, ami szintén nem teljesült.

Finanszírozási bevételek

2019-ben 130.000 E Ft összegű likviditási célú folyószámlahitel keretre kötöttünk szerződést az OTP-vel. Az év első hónapjaiban előfordult olyan pénzügyi helyzet, amikor a hitelkeretre szükség volt, a bevételek egyenlőtlen teljesülése miatt.

Mint a Képviselő-testület számára ismeretes, 2019. évben 150.000 E Ft összegű hosszúlejáratú fejlesztési hitelt vett igénybe önkormányzatunk, az utak felújítására. A hitel felvétele kormányengedéllyel történt, 15 éves futamidővel.

Az előző évi maradványt a 2019.évi költségvetésben összességében 1.794.895 E Ft összeggel terveztük. Ez a költségvetés készítése idején mindig csak egy tervszám, véglegessé csak az éves költségvetési beszámoló elkészítésével válik. A beszámolási évben a végleges maradvány összege 1.798.248 E Ft lett.

Ilyen óriási összegű maradvány még nem állt a város rendelkezésére. Ez az előző évben érkezett pályázati támogatásoknak köszönhető.

2019 decemberében megkaptuk az ütemezés szerinti előleget a 2020. évi állami támogatásból. Ez az államháztartáson belüli megelőlegezés pénzügyileg rendelkezésünkre állt már 2019 év végén, de 2020-ban az állami támogatás összegénél ez el lesz számolva.

Ez a nettó finanszírozás lebonyolítása érdekében szükséges technikai tétel. 2019-ben 21.076 E Ft-ot kapott ezen a jogcímen önkormányzatunk.

Összefoglalva a bevételek teljesülése 2019-ben a módosított előirányzathoz képest 96,8%-ban megtörtént, ami nagyon jó eredménynek tekinthető. A jelentős összegű projektek miatt ez ismét egy kivételes évnek tekinthető!

**Kiadások alakulása**

A kiadások előirányzatának alakulására ugyanaz a tendencia érvényes mint a bevételekre. A nagy összegű nyertes pályázatok összegével, amelyek számlánkra meg is érkeztek a kiadások előirányzatát is meg kellett emelnünk. Természetesen a pályázati pénzeszközökből csak részleges felhasználás történt 2019-ban, így azok az év végén a számlánkon maradtak, és a következő évi maradvány részét képezik.

A kiadásoknál igyekeztünk minden területen takarékoskodni, költségeinket csökkenteni anélkül, hogy a feladatellátás sérülne. Sajnos mindig merülnek fel olyan terven kívüli problémák, amelyeket soron kívül meg kell oldani, és elkerülhetetlen. Ezekben az esetekben szükséges a költségvetésen belül átcsoportosítani, ha plusz forrás nem áll rendelkezésre.

Az éves adatokat tekintve a kiadások összességében 49,4 %-os teljesítést mutatnak a módosított előirányzathoz képest. Ez a teljesítési eredmény azonban most nem mérvadó a pályázati pénzek miatt, hiszen azok felhasználása nagyrészt a következő évben, években várható.

Az egyes kiadási jogcímek eltérően alakultak az év során.

A személyi juttatások és annak járulékai

A 2019. évi költségvetésben a központi bérintézkedéseket figyelembe véve terveztük a személyi juttatásokat. A minimálbér és a garantált bérminimum emelése város összesenben nagyon jelentős többletkiadást jelent önkormányzatunknak, mert a foglalkoztatottak jelentős részét érinti ez. Ebben az évben ennek kompenzálására központi támogatást is biztosítottak.

A közfoglalkoztatottak részére egyszeri juttatást írt elő a jogszabály.

Az éves kiadások a módosított előirányzathoz képest 92,4 %-os teljesítéssel zárultak.

A munkaadókat terhelő járulékoknál ugyanez a tendencia érvényesült. Év közben –július 1.-től- 2 %-kal csökkent a szociális hozzájárulási adó mértéke: 19,5 %-ról 17,5 %-ra.

A dologi kiadások éves teljesítése az önkormányzatnál a módosított előirányzathoz képest 55 %-os teljesítést mutat. Itt már szerepet játszanak a pályázati pénzösszegek is, mert a működési részek e soron vannak előirányozva. (pl projekt menedzsment költségei, szolgáltatások, fordított Áfa, stb.)

Számottevő hányadot képviselnek a dologi kiadásokból a városfenntartási kiadások, és az önkormányzat egyéb kiadásai. (Részletesen a 10. és 11. mellékletekben.)

Vagyongazdálkodás, ingatlankezelés

Az önkormányzati lakások és nem lakás céljára szolgáló egyéb építmények (31 lakás és 4 nem lakáscélú ingatlan) üzemeltetését a Pásztói Városgazdálkodási Közhasznú Nonprofit Kft. végzi a Pásztó Városi Önkormányzattal kötött szerződés alapján. Önkormányzati lakások esetleges, szükségszerű kisebb felújítása többletbevétel esetén történhet. A beszámolási időszakban nagymértékben növekedett a szociális célú lakásigénylők száma. A bérlőkijelölések alapján a lakásbérleti szerződéseket a Városgazdálkodási Kft. köti meg a kijelölt bérlőkkel.

Vagyonbiztosítás

Az Önkormányzati vagyonbiztosítási szerződést az Allianz Hungária Biztosítóval kötött.

Helyi közutak fenntartása

2019. évben a helyi utak fenntartásánál történtek kátyúzások, javítások. A Városgazdálkodási Kft látja el szerződés szerint az utak üzemeltetését, tisztántartását, az árkok karbantartását, valamint a téli csúszásmentesítést. (részletezve 10. mellékletben)

Közbeszerzési eljárások

Az önkormányzatnak meghatározott értékhatárba tartozó eszközbeszerzésnél, építésnél, szolgáltatásnál a közbeszerzési törvény szerint közbeszerzési eljárást kell lefolytatnia. Az eljárások lefolytatására közbeszerzési szakértőt alkalmazunk. A Közbeszerzési Hatóság honlapján a szükséges közzétételek megtörténnek.

A megnövekedett számú projektek miatt az eljárások száma is emelkedik.

Helyi környezetvédelem, hulladékgazdálkodás, vízgazdálkodás

Az élő vízfolyások medrének karbantartását és az önkormányzat kezelésében lévő árkok tisztítását a 2019. évi közmunkaprogram keretén belül terveztük pótolni. Ezt tovább kell folytatnunk, mert vannak sürgető feladatok e területen.

A közüzemi vízvezeték és szennyvízcsatorna hálózatok teljes önkormányzati tulajdonba kerülése után azok üzemeltetését az ÉRV ZRT látja el. A feladat ellátásával kapcsolatos panaszokat, észrevételeket az üzemeltetőnek kivizsgálásra megküldjük.

Az engedélyező vízügyi hatóság megkeresésére a helyi környezet és természetvédelem vonatkozásában szakhatósági állásfoglalásokat adtunk ki.

Közparkok, zöldterület fenntartása

A városi közparkok karbantartását, a gyommentesítést (az önkormányzati tulajdonú hasznosítatlan, illetve olyan területeken, amelyek gondozására más nem kötelezhető) időközönként ellenőrizzük, az esetleges elmaradásokra a Városgazdálkodási Kft. figyelmét felhívjuk. A feladatot a Városgazdálkodási Kft látja el.

Közterületi játszóterekkel kapcsolatos feladatok

A játszóterek fenntartásával, balesetveszélyes eszközök elbontásával, új játszóeszközök beszerzésének előkészítésével, telepítésével, aktiválásával kapcsolatos feladatokat ellátjuk. Játszóterek operatív ellenőrzése a Városgazdálkodási Kft.-vel együttműködve, időszakos kötelező ellenőrzés megrendelése szintén feladatunk, és a játszóterek kötelező nyilvántartási adatlapjainak vezetése, változás esetén azok megküldése a Fogyasztóvédelmi Felügyelőség részére.

Köztemető fenntartása

Pásztó, Hasznos, és Mátrakeresztes köztemetőinek üzemeltetését a Városgazdálkodási Kft. látja el. Feladatai többek között a konténeres és rácsos szemétgyűjtők rendszeres szállítása, fűnyírás, gépi és kézi kaszálás; tavasszal és ősszel a sírok közötti nagytakarítás, csúszásmentesítés, az áramdíj, víz- és csatornadíj fizetése; ellátja a temetőgondnoki feladatokat, a ravatalozók, kerítések javítását.

Nyilvános WC üzemeltetése

A Városgazdálkodási Kft látja el ezt a feladatot.

A 10. és 11. mellékletek tételesen bemutatják az itt felsorolt feladatok költségeit.

Az ellátottak pénzbeli juttatása

2019-ben 34.671 E Ft összegű segély kifizetés történt településünkön. Ebből települési támogatás 33.375 E Ft volt, köztemetés 826 E Ft.

A települési támogatáson belül lakásfenntartási támogatás, létfenntartási támogatás, gyógyszertámogatás, temetési segély, gyermekvédelmi kedvezmény kifizetések történtek.

2019-ben sikeresen pályáztunk az Önkormányzatok rendkívüli támogatására a szociális feladatokhoz. Ezzel 13.064 E Ft kiegészítő forráshoz jutottunk.

Egyéb működési célú kiadások

Az éves költségvetésben tervezett 69.222 E Ft-tal szemben a módosított előirányzatot szükségessé vált 100.159 E Ft-ra emelni. Az éves teljesítés összesen 100.099 E Ft-ot mutat. Itt szerepelnek a civil és sport szervezetek támogatása, a Városgazdálkodási Kft működési támogatása, az állami támogatás elszámolása, a Bursa Hungarica támogatás. Idetartozó kiadás az állami támogatásként megkapott lakossági víz és csatornadíj támogatás átadása az ÉRV-nek. A kiadások tételesen a 10. és 11. mellékletekben találhatók.

Tartalék

A 2019. évi költségvetésben 10.000 e Ft összegű tartalék tervezésére került sor. Ennek felhasználása, év közbeni felosztása a rendeletmódosítások alkalmával megtörtént.

A beruházási, felújítási feladatok 2019. évi teljesítését a 6. és 7. mellékletek tételesen tartalmazzák (Önkormányzat).

Az önkormányzat beruházásai a költségvetésben 1.325.856 E Ft összeggel lett tervezve, a módosított előirányzat 1.880.142 E Ft-ra emelkedett, elsősorban a megnyert pályázatok miatt. Az éves teljesítés 205.535 E Ft volt. Az alacsony mértékű teljesítés megint a pályázatokhoz vezet, amelyek megvalósulása a következő években várható.

A felújítási kiadások részletezését a 7. mellékletben találjuk.

Az eredetileg tervezett 98.746 E Ft után a módosított előirányzat összege 538.409 E Ft-ra emelkedett. Az éves telesített felújítási kiadás összege 347.428 E Ft volt. Ennek jelentős hányada útfelújítás volt, és pályázati tételek.

Finanszírozási kiadások

Pásztó Városi Önkormányzat 2019. évben 119.341 E Ft összegű folyószámlahitelt vett igénybe, és fizetett vissza, a pénzintézettel kötött megállapodás szerint.

A hosszú lejáratú hiteltörlesztés 10.080 E Ft összegben történt. Ez a tanuszoda telkének megvásárlására igénybe vett hitel törlesztése, valamint a 2019-ben útfelújításra felvett hitel első törlesztő részlete.

Az államháztartáson belüli megelőlegezés az előző év végén az állami támogatásból rendelkezésre bocsájtott előleg elszámolása, és a közfoglalkoztatás év közben kapott előleg visszafizetése. (20.388 E Ft)

Az intézményfinanszírozás az önkormányzati intézmények év közbeni pénzellátását takarja. Az eredetileg tervezett előirányzat 717.822 E Ft volt, amelyet év közben 747.498 E Ft-ra módosítottunk. Az éves teljesítés 740.911 E Ft. Az egyes intézmények gazdálkodásáról külön mellékletek készültek.

Összességében a kiadások az Önkormányzatnál 49,4 %-ban teljesültek.

**2.§ (8) 9.1.1. melléklet**

Ez a melléklet az önkormányzat bevételeit és kiadásait projektek nélkül tartalmazza. Szükségét éreztük a pályázatok nélkül is táblázatba foglalni a pénzügyi mutatókat, mert a nagy összegű projektek miatt így kaphatunk reális képet.

Az előző mellékletben ismertetett tendenciák vonatkoznak ide is.

Az eredet előirányzat összege bevételeknél, kiadásoknál 1.526.760 E Ft volt. A módosított előirányzatok 2.312.566 E Ft-ra emelkedtek. A bevételek teljesülése 93,7 %-ban, a kiadások felhasználása 81,6 %-ban történt meg.

**2.§ (9) 9.1.2. melléklet**

Varázsvölgy Pásztón című projekt bevételeit és kiadásait tartalmazza a melléklet.

**2.§ (9) 9.1.3. melléklet**

A Pásztói Bölcsőde című projekt bevételeit és kiadásait mutatja.

**2.§ (9) 9.1.4. melléklet**

A melléklet a Zagyva-völgyi kerékpárút Pásztó – Bátonyterenye című projekt bevételeit és kiadásait tartalmazza.

**2.§ (9) 9.1.5. melléklet**

A melléklet a Pásztó északi iparterület fejlesztése című projekt bevételeit és kiadásait részletezi.

**2.§ (9) 9.1.6. melléklet**

Zöldváros kialakítása című projekt bevételei és kiadásai szerepelnek e mellékletben.

**2.§ (9) 9.1.7. melléklet**

A Próbaterem felújítása című projekt bevételei és kiadásai találhatók ebben a mellékletben.

**2.§ (9) 9.1.8. melléklet**

A melléklet az Integrációs közösségfejlesztés című projekt bevételi és kiadási számadatait tartalmazza.

**2.§ (9) 9.1.9. melléklet**

Pásztó infrastruktúra fejlesztés az integrációért című projekt bevételei és kiadásai láthatók e mellékletben.

**2.§ (9) 9.1.10. melléklet**

A mellékletben a helyi identitás erősítése című projekt bevételei és kiadásai találhatók.

**2.§ (9) 9.1.11. melléklet**

A melléklet a Külterületi utak fejlesztése Pásztón című projekt bevételeit és kiadásait foglalja táblázatba.

**2.§ (9) 9.1.12. melléklet**

Zöld város fejlesztések Hasznoson és Mátrakeresztesen című projekt bevételei és kiadásai találhatók e mellékletben.

**2.§ (9) 9.1.13. melléklet**

A melléklet tartalmazza az Ipari csarnok fejlesztés a Déli iparterületen című projekt bevételeit és kiadásait.

**2.§ (9) 9.1.14. melléklet**

Hasznos Művelődési Ház felújítása című projekt bevételei és kiadásai találhatók e mellékletben.

**2.§ (9) 9.1.15. melléklet**

Mátrakeresztes Művelődési Ház felújítása című projekt bevételei és kiadásai szerepelnek e mellékletben.

**2.§ (9) 9.1.16. melléklet**

Pásztó Városi Önkormányzat 2019. évi Mérlegét tartalmazza, a Magyar Államkincstár részére benyújtott beszámolóból. A melléklet része az Önkormányzat befektetett pénzügyi eszközeiről készült kimutatás is.

**2.§ (9) 9.1.17. melléklet**

A mellékletben található a Kimutatás a tárgyi eszközök állományáról.

**2.§ (9) 9.1.18. melléklet**

Pásztó Városi Önkormányzat vagyonkimutatása (forgalomképtelen – korlátozottan forgalomképes – üzlet vagyon megbontásban)

**2.§ (9) 9.1.19. melléklet**

A melléklet Pásztó Városi Önkormányzat adósságszolgálat alakulásáról készült.

**2.§ (9) 9.1.20. melléklet**

Pászó Városi Önkormányzat adósságot keletkeztető ügyleteiből eredő fizetési kötelezettségeit mutatja be. Az éves ilyen jellegű fizetési kötelezettséget az önkormányzat saját bevételeihez kell mérni, nem haladhatja meg az éves törlesztés az éves saját bevétel 50 %-át. Önkormányzatunk esetében ez a mutató kedvezően alakul.

**2.§ (9) 9.1.21. melléklet**

Pásztó Városi Önkormányzat adósságot keletkeztető ügyletekből és kezességvállalásból fennálló kötelezettségeit tartalmazza.

**2.§ (9) 9.1.22. melléklet**

A melléklet a Pásztó Városi Önkormányzat saját bevételeinek részletezéséről készült az adósságot keletkeztető ügyletből származó tárgyévi fizetési kötelezettség megállapításához.

**2.§ (10) 9.2. melléklet**

Pásztói Polgármesteri Hivatal bevételei és kiadásai

Az intézmény eredeti költségvetésében 298.591 E Ft összegű tervezett bevétel és kiadás szerepelt. Év közben a módosítások eredményeként a költségvetési főösszeg

301.782 E Ft-ra emelkedett.

Bevételek

A működési bevételek alakulása a tervezettnek megfelelő: 98,3 %-ban teljesült.

A működési célú támogatás előirányzata és teljesítése nagymértékben meghaladja az eredetileg tervezett összeget. 8.741 E Ft összegű bevételt realizált az intézmény ezen a jogcímen. Ennek döntő része az EP választás és a Helyi önkormányzati választás lebonyolítására megkapott támogatás. Itt szerepel még a támogatással foglalkoztatott munkavállalók után igénybevett pénzügyi támogatás összege is.

Pénzmaradványként a Hivatal 37.758 E Ft bevétellel rendelkezik. Ebből 34.825 E Ft az intézmény keretei között folyó projekthez kapcsolódik, 2.933 E Ft pedig a projekt nélküli gazdálkodás forrásait bővítette.

Az intézmény 250.957 E Ft összegű intézményfinanszírozásban részesült.

Összességében 2019. évben a bevételek 99,4 %-ban realizálódtak.

Kiadások

A Pásztói Polgármesteri Hivatal gazdálkodására főleg a takarékoskodás a jellemző, minden területen.

A személyi juttatások előirányzata az eredeti költségvetésben 44 fő köztisztviselői létszámmal, és 50.000 Ft-os köztisztviselői illetményalap számításával készült. Az illetményalap emeléséhez állami támogatást is biztosítottak az önkormányzatnak.

A személyi juttatások előirányzatát jelentősen megemelte a két választás lebonyolításával kapcsolatos pótelőirányzat. A tervezett személyi juttatások nem lettek teljes egészében felhasználva. Voltak köztisztviselők akik diplomájukat csak a nyelvvizsga hiánya miatt nem kapták meg. A költségvetésben számoltunk az ő átsorolásukkal, hiszen ha megszerezték volna a nyelvvizsgát, törvényi előírás az átsorolásuk. Ez nem történt meg 2019-ben, így ezek a bérelemek megmaradtak.

Az intézmény keretein belül lebonyolított projekt személyi juttatásai a következő évre is szólnak, így 2019-ben ennek maradványként kell mutatkoznia.

Mindezek miatt a személyi juttatások a módosított előirányzathoz képest 94,6 %-ban lettek felhasználva.

A munkaadókat terhelő járulék alakulásánál ugyanaz a tendencia érvényesül, mint a személyi juttatásoknál. 2019. július 1.-től 2 %-kal csökkent a szociális hozzájárulási adó mértéke, amit a rendelet módosítások alkalmával figyelembe is vettünk. 94,8 % a teljesítés mértéke a módosított előirányzathoz képest.

A dologi kiadások alakulásánál 62 %-os felhasználást tapasztalhatunk. Ennek oka a projekt jövő évre áthúzódó része.

A beruházási kiadások is takarékosan lettek felhasználva: 75,6 %-os teljesítést láthatunk.

(beruházások részletezése másik mellékletben)

Összességében a Pásztói Polgármesteri Hivatal 2019. évi kiadásai a módosított előirányzathoz képest megtakarítást mutatnak: 90,5 % a teljesítés mértéke.

**2.§ (10) 9.2.1. melléklet**

Pásztói Polgármesteri Hivatal bevételei és kiadásai projekt nélkül

Ez a melléklet ad számot a legpontosabban az intézmény 2019. évi gazdálkodásáról, mert a projekt összegei nem torzítják.

A bevételek teljesülése a módosított előirányzathoz képest igen kedvező: 99, 4 %-ban teljesültek.

A kiadások felhasználása a módosított előirányzathoz képest 98,3 %-os felhasználást takar.

Az előző mellékletnél felsorolt jellemzők ide is vonatkoznak.

Összességében az intézmény gazdálkodása kedvező képpel zárult: 265.259 E Ft összegű bevételből 262.320 E Ft összegű kiadást teljesített az intézmény.

**2.§ (10) 9.2.2. melléklet**

A melléklet a Helyi foglalkoztatási paktum című projekt bevételeinek és kiadásainak alakulását mutatja be, amely a Pásztói Polgármesteri Hivatal keretei között valósul meg.

**2.§ (10) 9.2.3. melléklet**

A melléklet arról ad számot, milyen beruházási kiadások történtek 2019-ben a Pásztói Polgármesteri Hivatalban. Külön tüntettük fel a pályázat keretében megvalósított beszerzéseket.

**2.§ (10) 9.2.4. melléklet**

A Pásztói Polgármesteri Hivatal 2019. évi Mérlegét tartalmazza, a Magyar Államkincstár részére benyújtott beszámolóból.

**2.§ (10) 9.2.5. melléklet**

A melléklet tartalmazza a kimutatást az intézmény tárgyi eszközeinek állományáról.

**2.§ (10) 9.2.6. melléklet**

A Pásztói Polgármesteri Hivatal vagyonkimutatásáról készült ez a melléklet (forgalomképtelen – korlátozottan forgalomképes – üzleti vagyon bontásban).

**2.§ (11) 9.3. melléklet**

Pásztó Városi Óvoda és Bölcsőde bevételeit és kiadásait tartalmazza.

Az intézmény 2019. évi költségvetésében 218.241 E Ft összegű bevételt és kiadást terveztünk. Ezt év közben a módosítások alkalmával 222.386 E Ft-ra emeltük.

Bevételek

A működési bevételek alakulása kedvezően alakult 2019-ben: a módosított előirányzathoz képest 92,5 %-ban teljesültek a bevételek.

Az intézmény a vizsgált időszakban 4.742 E Ft támogatásban részesült a közfoglalkoztatás és a nyári diákmunka támogatásaként.

Az előző évi maradvány az intézményben 1.689 E Ft volt.

Az intézményfinanszírozást az eredeti költségvetéshez képest csökkentettük, mert a Bölcsőde az egész évre tervezett működés helyett csak szeptembertől működött. Emiatt az időarányos állami támogatásról is le kellett mondanunk.

Összességében az intézmény 2019. évi bevételei 98,7 %-ban realizálódtak a módosított előirányzathoz képest.

Kiadások

A költségvetés készítésekor 45 fő foglalkoztatott volt az intézmény létszámkeretében, év közben 43 főre csökkent. Ennek oka, hogy 2 fő pedagógiai asszisztens június 30.-ig volt foglalkoztatva.

A személyi juttatások előirányzatát év közben megemeltük a közfoglalkoztatottak bérével.

Az éves teljesítés 96,2 %.

A munkaadót terhelő járulék előirányzata év közben csökkentve lett, mert július 1.-től 2 %-kal csökkent a Szociális hozzájárulási adó.

Az éves teljesítés a módosított előirányzathoz képest 97,4 % teljesítéssel zárult.

A dologi kiadások területén is megtakarítás tapasztalható. 97,1 % mértékben történt a módosított előirányzathoz képest felhasználás.

A beruházási, felújítási kiadások a tervezetthez képest 88,9 %-os teljesítést mutatnak. (részletezve a következő mellékletben)

Összességében az intézmény kiadásai a módosított előirányzathoz képest 96,4 %-os felhasználással zárták az évet.

**2.§ (11) 9.3.1. melléklet**

A melléklet részletezi a Pásztó Városi Óvoda és Bölcsőde 2019. évben megvalósított beruházási és felújítási feladatait. A melléklethez tartozik a befejezetlen beruházások állománya: az intézményben a Babaház felújítása még itt szerepel.

**2.§ (11) 9.3.2. melléklet**

A Pásztó Városi Óvoda és Bölcsőde 2019. évi Mérlegét tartalmazza, a Magyar Államkincstár részére benyújtott beszámolóból.

**2.§ (11) 9.3.3. melléklet**

Kimutatás az intézmény tárgyi eszközeinek állományáról

**2.§ (11) 9.3.4. melléklet**

A Pásztó Városi Óvoda és Bölcsőde vagyonkimutatásáról készült ez a melléklet (forgalomképtelen – korlátozottan forgalomképes – üzleti vagyon bontásban).

**2.§ (12) 9.4. melléklet**

Teleki László Városi Könyvtár és Művelődési Központ bevételei és kiadásai

Az intézmény eredeti költségvetésében 110.364 E Ft bevétellel és kiadással számoltunk. Az év közben történt módosítások eredményeként a bevételek és kiadások módosított előirányzata 140.636 E Ft-ra emelkedett.

A módosítások egy része központi forrásból származik (kulturális illetménypótlék), másik része saját hatáskörben végrehajtott módosítás. Ez utóbbi főleg a városi rendezvények megrendezésével kapcsolatos kiadási többlet miatt merült fel.

Bevételek

A működési bevételek kedvezően alakultak az intézményben: 101 %-ban teljesültek.

Az intézmény közfoglalkoztatott után járó támogatásban is részesült (2.431 E Ft).

Az előző évi maradvány 31.451 E Ft volt, amelyből 29.919 E Ft a projekthez tartozik, amelyben az intézmény konzorciumi tagként vesz részt.

Az intézményfinanszírozás eredetileg tervezett összegét megemeltük 97.167 E Ft lett, és felhasználása is megtörtént..

Összességében a bevételek alakulása az intézménynél kedvező: 100 % a teljesülés.

Kiadások

A személyi juttatások előirányzata az állami támogatásból biztosított kulturális illetménypótlék miatt, és a közfoglalkoztatás miatt emelkedett. Az intézmény létszámkerete 10 fő.

Az intézménynél összességében nagymértékű megtakarítás látható a működési kiadások valamennyi eleménél. Ez azonban torz, mert ez a projekt miatt van, ami áthúzódik a következő évre is.

A beruházási kiadások a tervezetthez közel alakultak: 97,8 %-ban lettek felhasználva.

Összességében az intézmény tervezett kiadásainak felhasználása 83,8 %-ban történt meg.

**2.§ (12) 9.4.1. melléklet**

Teleki László Városi Könyvtár és Művelődési Központ projekt nélkül.

Az intézmény 2019. évi gazdálkodásáról pontosabb képet ebből a mellékletből kaphatunk.

A bevételek teljesülése 100 %.

A kiadások felhasználása 98,7 %.

Az intézménynél önként vállalt feladatként szerepelnek a városi rendezvények kiadásai, amelyet intézményfinanszírozásból fedeznek.

**2.§ (12) 9.4.2. melléklet**

Az Integrációs közösségfejlesztés Pásztón című projekt bevételei és kiadásai találhatók e mellékletben, amelyben az intézmény konzorciumi tagként vesz részt.

**2.§ (12) 9.4.3. melléklet**

A mellékletben megtalálható milyen beruházási kiadások történtek Teleki L. Városi Könyvtár és Művelődési Központ intézménynél.

**2.§ (12) 9.4.4. melléklet**

Az intézmény 2019. évi Mérlegét tartalmazza, a Magyar Államkincstár részére benyújtott beszámolóból.

**2.§ (12) 9.4.5. melléklet**

A melléklet tartalmazza a kimutatást az intézmény tárgyi eszközeinek állományáról.

**2.§ (12) 9.4.6. melléklet**

A Teleki László Városi Könyvtár és Művelődési Központ vagyonkimutatásáról készült ez a melléklet (forgalomképtelen – korlátozottan forgalomképes – üzleti vagyon bontásban).

**2.§ (13) 9.5. melléklet**

A Pásztói Múzeum bevételeit és kiadásait tartalmazza

Az intézmény eredeti költségvetésében 27.642 E Ft bevétel és kiadás szerepelt, ami a módosítások eredményeként 30.104 E Ft-ra emelkedett.

Bevételek

Az intézmény tervezett működési bevételeit terven felül teljesítette: 118 %.

Közfoglalkoztatás utáni támogatásban is részesült, 2.945 E Ft-ot kapott erre a célra.

Az előző évi maradványa 495 E Ft volt. Intézményfinanszírozásként 21.602 E Ft-ban részesült.

Kiadások

Az intézmény költségvetésben meghatározott létszámkerete 4 fő.

2019-ben valamennyi kiadási jogcímen megtakarítással zárta az évet. Összességében a tervezett kiadások felhasználása 82,8 % volt az intézményben.

**2.§ (13) 9.5.1. melléklet**

A melléklet a Pásztói Múzeumban 2019-ben történt beruházási és felújítási feladatokat részletezi.

**2.§ (13) 9.5.2. melléklet**

Az intézmény 2019. évi Mérlegét tartalmazza, a Magyar Államkincstár részére benyújtott beszámolóból.

**2.§ (13) 9.5.3. melléklet**

A melléklet tartalmazza a kimutatást az intézmény tárgyi eszközeinek állományáról.

**2.§ (13) 9.5.4. melléklet**

A Pásztói Múzeum vagyonkimutatásáról készült ez a melléklet (forgalomképtelen – korlátozottan forgalomképes – üzleti vagyon bontásban).

**2.§ (14) 9.6. melléklet**

A melléklet a Pásztói Gondozási Központ bevételeit és kiadásait tartalmazza.

Az Önkormányzat intézményei között a legnagyobb intézmény, a legnagyobb létszámmal rendelkezik, és a legösszetettebb.

Kötelező és önként vállalt feladatokat is ellát, valamint konzorciumi tagként részt vesz az Integrációs közösségfejlesztés Pásztón című projektben.

Az intézmény 2019. évi eredeti költségvetésében 288.452 E Ft bevétel és kiadás szerepelt, a módosítások alkalmával ez 325.852 E Ft-ra növekedett.

Bevételek

A működési bevételek 95,4 %-ban realizálódtak az intézményben. Az Idősek Otthonában tervezett belépési díj nem alakult a tervezettnek megfelelően.

Működési célú támogatásban részesül az intézmény a Védőnői Szolgálat működéséhez (NEAK), és a közfoglalkoztatáshoz. Ezekre 26.745 E Ft bevételt kapott.

Az előző évi maradvány 46.307 E Ft volt, amelyből a projekthez kapcsolódik 33.294 E Ft.

Összességében az intézmény bevételei 2019-ben 98,7 %-ban teljesültek.

**Kiadások**

A költségvetésben meghatározott létszámkeret 62,5 fő. A személyi juttatások előirányzatát a szociális ágazati pótlékra biztosított pótelőirányzat növelte.

A kiadások módosított előirányzathoz képest nagymértékű megtakarítást mutatnak: 89,6 %. Ennek oka, hogy a projekt egy része áthúzódik a következő évre.

**2.§ (14) 9.6.1. melléklet**

A Pásztói Gondozási Központ bevételeiről és kiadásairól ad számot, projekt nélkül.

A bevételek kedvezően alakultak az év folyamán: 98,6 %-ban teljesültek.

A kiadások alakulásáról el lehet mondani, hogy minden kiadási tétel megtakarítással zárult 2019-ben. Összességében 95,9 %-os felhasználás mutatkozik a módosított előirányzathoz képest.

**2.§ (14) 9.6.2. melléklet**

Az Integrációs közösségfejlesztés Pásztón című projekt bevételei és kiadásai találhatók e mellékletben, amelyben az intézmény konzorciumi tagként vesz részt.

**2.§ (14) 9.6.3. melléklet**

A mellékletben megtalálható milyen beruházási kiadások történtek a Pásztói Gondozási Központ intézménynél.

**2.§ (14) 9.6.4. melléklet**

Az intézmény 2019. évi Mérlegét tartalmazza, a Magyar Államkincstár részére benyújtott beszámolóból.

**2.§ (14) 9.6.5. melléklet**

A melléklet tartalmazza a kimutatást az intézmény tárgyi eszközeinek állományáról.

**2.§ (14) 9.6.6. melléklet**

A Pásztói Gondozási Központ vagyonkimutatásáról készült ez a melléklet (forgalomképtelen – korlátozottan forgalomképes – üzleti vagyon bontásban).

**2.§ (15) 10. melléklet**

A melléklet tételesen tartalmazza az Önkormányzat városfenntartási kiadásait, kiadási jogcímenként, valamint kötelező és önként vállalt feladat bontásban.

Látható hogy az eredeti előirányzathoz képest a módosítások 26,2 % emelkedést eredményeztek. A teljesítés mértéke összességében 97,8 %. Az egyes jogcímek eltérően alakultak.

**2.§ (16) 11. melléklet**

A melléklet ad számot az Önkormányzat 2019. évi egyéb kiadásairól, tételesen.

Kiadási jogcímenként és kötelező – önként vállalt feladatok bontásban szerepelnek az adatok.

**2.§ (17) 12. melléklet**

A melléklet tartalmazza az önkormányzat és intézményei létszámkeretének alakulását.

**2.§ (18) 13. melléklet**

A melléklet a 2019. évi állami támogatások elszámolásáról készült. A táblázatból látható hogy az Önkormányzatnak visszafizetési kötelezettsége keletkezett: 1.474 E Ft. Ennek visszafizetésére 2020-ban került sor.

**2.§ (19) 14. melléklet**

A melléklet pályázatonként bemutatja 2019. év végén az egyes EU-s projektek számláin milyen pénzösszeg állt rendelkezésre. Város összesen ez 1.935.166 E Ft év végi állományt jelent.

**2.§ (20) 15. melléklet**

A melléklet az Önkormányzat által nyújtott kölcsönök alakulásáról készült.

**2.§ (21) 16. melléklet**

A melléklet Pásztó Város Önkormányzata Környezetvédelmi Alap mérlegét tartalmazza.

**2.§ (22) 17. melléklet**

Az Önkormányzati lakáseladási alap bevételeit és kiadásait mutatja.

**2.§ (23) 18. melléklet**

A melléklet Pásztó Város Önkormányzata Idegenforgalmi Alap mérlegét tartalmazza.

**2.§ (24) 19. melléklet**

A melléklet az adókedvezményekről és adómentességekről készült.

**2.§ (25) 20. melléklet**

A melléklet a 2019. évi egyéb közvetett támogatásokat ismerteti.

**3.§** A rendelet hatályba lépését szabályozza.

Összefoglalva, elmondható, hogy sikeres évet zártunk, biztosítottuk a zavartalan működést minden területen.

A 2019-es év egy kivételes év volt:

- rendkívüli lehetőségek a város fejlődésében

- páratlan eredmények (pl. utak felújítása)

- rendkívül sok munka.

Kérem a Képviselő-testületet, hogy a Pásztó Városi Önkormányzat 2019. évi költségvetési beszámolóját, zárszámadását fogadja el.

Pásztó, 2020. június 15.

Farkas Attila

polgármester